OB moet ‘kaping’ van opkomende boer se plaas bekykDie LUR vir landbou in die Wes-Kaap, Ivan Meyer, sê ‘n onafhanklike ondersoek moet na die toekenning van die staatsplaas gedoen word. (Foto: Facebook) Die Wes-Kaapse LUR vir landbou, Ivan Meyer, vra die Openbare Beskermer (OB) om ondersoek in te stel na die onwettige uitsetting van Ivan Cloete, ŉ opkomende bruin boer, van die plaas Colenso naby Darling. Meyer het vandeesweek die departement van landbou, grondhervorming en landelike ontwikkeling se aankondiging dat hy ŉ ondersoek na die verloop van gebeure doen verwelkom, maar sê dit is net gepas dat ŉ onafhanklike instelling die situasie ook ondersoek. Die departement het die plaas Colenso amptelik aan Cloete toegeken. Dieselfde stuk grond is daarna in ŉ oënskynlike knoeiproses aan ŉ MK-veteraan gegee en Cloete is beveel om die plaas te ontruim. Die nuwe begunstigde het glo noue politieke bande en is reeds ŉ suksesvolle sakeman. Meyer sê dit is in die belang van aanspreeklikheid en deursigtigheid dat die minister van landbou, Thoko Didiza, ŉ volledige lys van alle plase in staatsbesit in die Wes-Kaap bekend maak – asook die name van die begunstigdes wat deur die departement se grondhervormingsprogram daarby baat. “Ons moet die versekering kry dat grondhervorming nie gebruik word as ŉ manier om politici en hul vriende ten koste van hardwerkende en verdienstelike kandidate te bevoordeel nie,” sê Meyer. Hy waarsku ook dat die departement nie ŉ herhaling van Cloete se behandeling kan bekostig nie. “Dit kan die een bedryf destabiliseer wat die afgelope twee kwartale positief tot die ekonomie bygedra het. “Om produktiewe bona fide-boere soos Ivan Cloete met polities gekoppelde mense te vervang, bring Suid-Afrika se voedselsekerheid in gedrang.” Meyer sê landbou is ŉ belangrike deel van die ekonomie en daar kan nie toegelaat word dat die “staatskaping van boerderygrond” voortgesit word nie.